**ΠΡΟΣΚΛΗΣΗ ΥΠΟΒΟΛΗΣ ΠΡΟΣΦΟΡΩΝ ΓΙΑ ΤΗΝ ΠΡΟΣΛΗΨΗ ΝΟΜΙΚΟΥ ΣΥΜΒΟΥΛΟΥ**

**ΣΤΗΝ ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε.**

**ΑΝΑΦΟΡΙΚΑ ΜΕ ΤΟ ΣΧΕΔΙΑΣΜΟ ΚΑΙ ΤΗΝ ΥΛΟΠΟΙΗΣΗ ΤΩΝ ΔΙΑΓΩΝΙΣΤΙΚΩΝ ΔΙΑΔΙΚΑΣΙΩΝ ΑΞΙΟΠΟΙΗΣΗΣ Α) ΤΟΥ ΟΛΥΜΠΙΑΚΟΥ ΙΠΠΙΚΟΥ ΚΈΝΤΡΟΥ ΣΤΟ ΜΑΡΚΟΠΟΥΛΟ ΑΤΤΙΚΗΣ ΚΑΙ Β) ΕΚΤΑΣΗΣ ΣΤΗ ΣΑΜΠΑΡΙΖΑ ΘΕΡΜΗΣΙΑΣ, ΔΗΜΟΥ ΕΡΜΙΟΝΙΔΑΣ ΣΤΗΝ ΠΕΡΙΦΕΡΕΙΑΚΗ ΕΝΟΤΗΤΑ ΑΡΓΟΛΙΔΑΣ**

Αθήνα**,** … Μαΐου 2025

1. **Εισαγωγή**
   1. Δυνάμει:
   2. της υπ’ αριθμ. 247/07.03.2014 (ΦΕΚ 571/Β/07.03.2014) απόφασης της Διυπουργικής Επιτροπής Αναδιαρθρώσεων και Αποκρατικοποιήσεων (ΔΕΑΑ) μεταβιβάστηκε, μεταξύ άλλων, από το Ελληνικό Δημόσιο στο ΤΑΙΠΕΔ κατά πλήρη κυριότητα, νομή και κατοχή το ακίνητο «Ολυμπιακό Ιππικό Κέντρο Μαρκόπουλου» με όλα τα υφιστάμενα σε αυτό κτίρια, εγκαταστάσεις, συστατικά, παραρτήματα και παρακολουθήματα (εφεξής το «**Ακίνητο Α**»),
   3. της υπ’ αρίθμ. 234/24.04.2013 (Φ.Ε.Κ. Β’ 1020/25.04.2013), Διυπουργικής Επιτροπής Αναδιαρθρώσεων και Αποκρατικοποιήσεων (ΔΕΑΑ), μεταβιβάστηκε, μεταξύ άλλων, από το Ελληνικό Δημόσιο στο ΤΑΙΠΕΔ κατά πλήρη κυριότητα, νομή και κατοχή μία έκταση συνολικού εμβαδού 168.508,28 τ.μ. (εφεξής το«**Ακίνητο Β**»), που αποτελείται από τα επιμέρους γεωτεμάχια με: ΑΒΚ 123, εμβαδού 155.626,47τμ, ΑΒΚ 199, εμβαδού 525,00τμ και ΑΒΚ 200, εμβαδού 12.356,81τμ, όλα παραθαλάσσιες εκτάσεις, τα οποία ευρίσκονται στον Δήμο Ερμιονίδας, Περιφερειακή Ενότητα Αργολίδας της Περιφέρειας Πελοποννήσου, στην περιοχή Θερμησίας, και ειδικότερα στη θέση «Σαμπάριζα» ή «Πηγάδια»,
   4. της με ΚΑΚ 5215680 Πράξης Καταχώρισης στο ΓΕΜΗ της από 23-12-2024 Σύμβασης Συγχώνευσης (ΦΕΚ-Β-7093), με απορρόφηση του ΤΑΙΠΕΔ από την «ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ Α.Ε.» (εφεξής η «**ΕΕΣΥΠ**») [κατ’ εφαρμογή των άρθρων 188Α και 188Β του ν. 4389/2016 και του ν. 4601/2019 (Α’ 44)] το σύνολο των ακινήτων του ΤΑΙΠΕΔ περιήλθε κατά πλήρη κυριότητα νομή και κατοχή στην ΕΕΣΥΠ, καθώς η τελευταία υποκαταστάθηκε ως καθολική διάδοχος (δι’ απορροφήσεως) του ΤΑΙΠΕΔ, αυτοδίκαια, πλήρως και χωρίς καμία άλλη διατύπωση στο σύνολο της περιουσίας, των δικαιωμάτων, των υποχρεώσεων, των αρμοδιοτήτων, και γενικά των έννομων σχέσεων του απορροφώμενου ΤΑΙΠΕΔ, συμπεριλαμβανομένων των εμπραγμάτων δικαιωμάτων επί των ακινήτων του, και
   5. του Κανονισμού Όρων και Διαδικασιών Αναθέσεων και Προμηθειών του ΤΑΙΠΕΔ (εφεξής ο **«Κανονισμός Αναθέσεων»**), όπως τροποποιήθηκε και κωδικοποιήθηκε με την υπ’ αριθ. οικ. 2/16128/0025 Υπουργική Απόφαση με τίτλο «Τροποποίηση – Κωδικοποίηση Κανονισμού Όρων και Διαδικασιών Αναθέσεων και Προμηθειών της ανώνυμης εταιρείας με την επωνυμία Ταμείο Αξιοποίησης Ιδιωτικής Περιουσίας του Δημοσίου Α.Ε.» (ΦΕΚ Β΄ 476/26.02.2014), ο οποίος εξακολουθεί να εφαρμόζεται στις διαδικασίες ανάθεσης συμβάσεων παροχής υπηρεσιών αξιοποίησης περιουσίας για τα περιουσιακά στοιχεία του απορροφώμενου ΤΑΙΠΕΔ (άρθρο 33, παρ. 10 του Ν. 5131/2024),

η ΕΕΣΥΠ επιθυμεί να αξιοποιήσει τα Ακίνητα Α και Β μέσω αντίτοιχων διαγωνιστικών διαδικασιών σύμφωνα με το Ν. 3986/2011 (εφεξής οι «**Συναλλαγές**» ή τα «**Έργα**»). Διευκρινίζεται ότι θα διεξαχθούν δύο ξεχωριστές διαγωνιστικές διαδικασίες, μία για την αξιοποίηση εκάστου Ακινήτου.

* 1. Αξιολόγηση και εκτίμηση της υφιστάμενης νομικής κατάστασης των Ακινήτων Α και Β και επικαιροποίηση νομικών εκθέσεων (εάν απαιτηθεί).
  2. Υποστήριξη μέσω παροχής συμβουλών και σύνταξης των απαιτούμενων εγγράφων επί ζητημάτων ελληνικού και ενωσιακού δικαίου για το σχεδιασμό και την υλοποίηση των Συναλλαγών.
  3. Ο Νομικός Σύμβουλος αναμένεται κατά την παροχή των υπηρεσιών του να συνεργαστεί στενά με την ομάδα έργου των στελεχών της ΕΕΣΥΠ, με τους λοιπούς Συμβούλους της ΕΕΣΥΠ για τα Ακίνητα και τις Συναλλαγές, καθώς και με κάθε άλλο εμπλεκόμενο φορέα του ιδιωτικού ή του δημόσιου τομέα.

1. **Αντικείμενο της Πρόσκλησης – Έργα προς ανάθεση**

Στο πλαίσιο αυτό η ΕΕΣΥΠ επιθυμεί να συνεργαστεί και να λάβει νομικές υπηρεσίες από εξειδικευμένο και έμπειρο Νομικό Σύμβουλο (εφεξής ο «**Νομικός** **Σύμβουλος»**), ο οποίος θα συνδράμει την ΕΕΣΥΠ και θα παρέχει νομικές συμβουλές και υποστήριξη για το σχεδιασμό και την υλοποίηση των Συναλλαγών. Οι υπηρεσίες του Νομικού Συμβούλου (εφεξής οι «**Υπηρεσίες**») θα αφορούν στην παροχή από τον Νομικό Σύμβουλο (με ή χωρίς την συνδρομή της ομάδας των λοιπών συμβούλων της ΕΕΣΥΠ) νομικών υπηρεσιών, νομικών συμβουλών, συμπεριλαμβανομένης της σύνταξης νομικών γνωμοδοτήσεων, εκθέσεων και λοιπών εγγράφων, αναφορικά με το σύνολο των θεμάτων ελληνικού (και τυχόν ενωσιακού) δικαίου που ανακύψουν ή/και ζητηθεί να εξεταστούν στο πλαίσιο υλοποίησης των *δύο Έργων (σχεδιασμός και υλοποίηση δύο διαγωνιστικών διαδικασιών αξιοποίησης: μία για την αξιοποίηση του Ακινήτου Α και άλλη μία για την αξιοποίηση του Ακινήτου Β)* καθώς και για κάθε άλλο νομικό ζήτημα για το οποίο η ΕΕΣΥΠ θα ζητήσει νομική συνδρομή.

Οι Υπηρεσίες του Νομικού Συμβούλου θα παρασχεθούν σε δύο διακριτές φάσεις:

(α) τη Φάση Προετοιμασίας και (β) τη Φάση Εκτέλεσης.

* 1. Κατά τη Φάση Προετοιμασίας, στο αντικείμενο των Υπηρεσιών του Νομικού Συμβούλου θα περιλαμβάνονται ενδεικτικώς, μεταξύ άλλων, τα ακόλουθα:
     1. Σύνταξη-επικαιροποίηση νομικής έκθεσης των Ακινήτων καθώς επίσης νομικός έλεγχος των δικαστικών εκκρεμοτήτων και των τίτλων εκάστου ακινήτου στις αρμόδιες υπηρεσίες (εάν απαιτηθεί). Αξιολόγηση και εκτίμηση της υφιστάμενης νομικής κατάστασης των Ακινήτων και έκφραση γνώμης επί τυχόν υφιστάμενων νομικών εκκρεμοτήτων, περιορισμών και βαρών, διεκδικήσεων επί εσόδων και απαιτήσεων αναφορικά με την αξιοποίηση του Ακινήτου,
     2. Μελέτη και επισκόπηση όλων των διαθέσιμων νομικών (συμπεριλαμβανομένων των προγενέστερων νομικών εκθέσεων) και λοιπών στοιχείων, εργασιών και μελετών που έχουν εκπονηθεί αναφορικά με τα Ακίνητα,
     3. Παροχή γνώμης από κοινού με τους λοιπούς συμβούλους της ΕΕΣΥΠ, για τον σχεδιασμό της στρατηγικής της ΕΕΣΥΠ και της δομής της επικείμενης αξιοποίησης των Ακινήτων.
     4. Εντοπισμός τυχόν νομικών προβλημάτων από την άποψη της τήρησης της χωροταξικής, πολεοδομικής, περιβαλλοντικής, δασικής και αρχαιολογικής νομοθεσίας, όπως ισχύει, και υποβολή προτάσεων για την αντιμετώπισή τους.
  2. Κατά τη Φάση Εκτέλεσης στο αντικείμενο των Υπηρεσιών του Νομικού Συμβούλου θα περιλαμβάνονται ενδεικτικώς, μεταξύ άλλων, τα ακόλουθα:
     1. Σύνταξη των διαγωνιστικών, συμβατικών και άλλων κειμένων και τευχών των διαγωνισμών σχετικά με τα Έργα, όπως ενδεικτικώς: Πρόσκληση Υποβολής Εκδήλωσης Ενδιαφέροντος, Πρόσκληση Υποβολής Προσφορών, εκπόνηση του Σχεδίου Σύμβασης για την αξιοποίηση εκάστου Ακινήτου, κάθε άλλου νομικού κειμένου ή/και σχεδίου διοικητικής ή νομοθετικής πράξης που τυχόν απαιτηθεί για την υλοποίηση των Συναλλαγών,
     2. Προετοιμασία και συντονισμός, από κοινού με τους λοιπούς συμβούλους της ΕΕΣΥΠ, όλων των απαιτούμενων διαδικασιών για την υλοποίηση των δύο διαγωνισμών και των Έργων, όπως ενδεικτικά, εφόσον απαιτηθεί, σύνταξη έκθεσης νομικού ελέγχου και συνδρομή σε διαδικασία ελέγχου πωλητού (vendor due diligence), προετοιμασία και οργάνωση του πληροφοριακού υλικού και εν γένει νομική υποστήριξη κατά τη λειτουργία εικονικής αίθουσας διεξαγωγής νομικού και οικονομικού ελέγχου (virtual data room), αντιμετώπιση τυχόν ερωτήσεων / σχολίων επί νομικών ζητημάτων και παροχή πρόσθετων στοιχείων προς τους διαγωνιζομένους ή ενδιαφερόμενους επενδυτές, νομική αξιολόγηση των προσφορών των διαγωνιζομένων, προετοιμασία και διεξαγωγή παρουσιάσεων και εισηγήσεων στο Διοικητικό Συμβούλιο και το Συμβούλιο Εμπειρογνωμόνων της ΕΕΣΥΠ, σύνταξη νομικών γνωμοδοτήσεων για τη διαδικασία του διαγωνισμού και την υλοποίηση έκαστου έργου και κάθε άλλη ενέργεια ή/και διαδικασία που απαιτείται στο πλαίσιο της διαδικασία υλοποίησης των Έργων. Νομική υποστήριξη για την επίτευξη κάθε εμπορικής συμφωνίας που δύναται να αποφασισθεί και να υλοποιηθεί. Υποστήριξη στη διαδικασία λήψης οποιασδήποτε κρατικής, ευρωπαϊκής ή άλλης εγκρίσεως απαιτούμενης για τα Έργα και την ολοκλήρωση των Συναλλαγών,
     3. Συνδρομή στην προετοιμασία φακέλου προς το Ελεγκτικό Συνέδριο για την υλοποίηση των Συναλλαγών, εφόσον απαιτείται,
     4. Νομική υποστήριξη κατά τις επαφές και διαπραγματεύσεις με τους υποψηφίους επενδυτές ή/και τρίτα πρόσωπα επί των όρων των συμβατικών κειμένων για τις Συναλλαγές και εισήγηση στο Διοικητικό Συμβούλιο της ΕΕΣΥΠ και στο Συμβούλιο Εμπειρογνωμόνων, όποτε ζητηθεί,
     5. Συνδρομή και παροχή νομικών συμβουλών στην ΕΕΣΥΠ αναφορικά με την πλήρωση τυχόν αιρέσεων για την ολοκλήρωση των Συναλλαγών, που ενδεχομένως απαιτηθούν,
     6. Μετάφραση από την ελληνική στην αγγλική γλώσσα και αντιστρόφως διαφόρων εγγράφων που ζητηθούν από την ΕΕΣΥΠ.

1. **Διάρκεια και αμοιβή** 
   1. Η διάρκεια της σύμβασης που θα υπογραφεί για τα Έργα θα ανέλθει **σε τριάντα έξι (36) μήνες ή μέχρι την** **ολοκλήρωση της διαγωνιστικής διαδικασίας αξιοποίησης των Ακινήτων Α και Β**, όποιο γεγονός επέλθει νωρίτερα.
   2. Η ΕΕΣΥΠ διατηρεί το δικαίωμα, σύμφωνα με τους όρους και προϋποθέσεις του Κανονισμού Αναθέσεών (α) να παρατείνει ή/και (β) να τροποποιήσει τη σύμβαση με το Νομικό Σύμβουλο προκειμένου να περιλάβει τυχόν συμπληρωματικές υπηρεσίες που μπορεί να απαιτηθούν και δεν μπορούν να εξειδικευθούν σήμερα και οικονομικά ή τεχνικά ο διαχωρισμός τους από την παροχή υπηρεσιών από τον Νομικό Σύμβουλο θα προξενήσει βλάβη στα Έργα.
   3. Το μέγιστο συνολικό προϋπολογιζόμενο ποσό αμοιβής και για τα δύο Έργα για όλη τη διάρκεια της σύμβασης ανέρχεται σε **εβδομήντα πέντε χιλιάδες Ευρώ (€75.000,00)**, πλέον αναλογούντος ΦΠΑ και περιλαμβανομένων όλων των τυχόν εξόδων, όπως περιγράφονται κατωτέρω στον όρο 3.4. Σημειώνεται ότι το ανώτατο συνολικό ποσό των εξόδων που θα αποζημιωθεί θα είναι πέντε χιλιάδες ευρώ (€5.000,00).
2. **Απαιτούμενα Προσόντα**

Οι ενδιαφερόμενες δικηγορικές εταιρίες και δικηγορικά γραφεία κατά την υποβολή της προσφοράς τους θα πρέπει να αποδεικνύουν τα ακόλουθα:

* 1. **Προηγούμενη Σχετική Εμπειρία & Εξειδίκευση**: Οι ενδιαφερόμενοι πρέπει να διαθέτουν εξειδικευμένες γνώσεις και αποδεδειγμένη προηγούμενη πρόσφατη εμπειρία στην παροχή νομικών υπηρεσιών σε θέματα (α) εμπραγμάτου δικαίου, συμπεριλαμβανομένων κτηματολογικών θεμάτων, (β) διενέργειας διαγωνιστικών διαδικασιών, με ή χωρίς την εφαρμογή της νομοθεσίας περί δημοσίων συμβάσεων (Ν. 4412/2016, 4413/2016) και σύνταξης και διαπραγμάτευσης συμβάσεων αξιοποίησης ακινήτων, ενδεικτικά είτε μέσω της μεταβίβασης μετοχών εταιρείας ειδικού σκοπού είτε μέσω μακροχρόνιας μίσθωσης είτε μέσω της συμβολαιογραφικής μεταβίβασης εμπράγματων δικαιωμάτων (γ) πολεοδομικού και ρυμοτομικού δικαίου. Εμπειρία στην αξιοποίηση δημοσίων ακινήτων, καθώς και σε ζητήματα περιβαλλοντικής νομοθεσίας, δασικής και αρχαιολογικής νομοθεσίας θα συνεκτιμηθεί ιδιαιτέρως.

Η προσφορά θα περιέχει υποχρεωτικά έναν κατάλογο με όλα τα έργα στα οποία ο υποψήφιος έχει συμμετάσχει στα τελευταία πέντε (5) έτη, με επαρκή περιγραφή των καθηκόντων που ανέλαβε και έφερε σε πέρας (**ΦΑΚΕΛΟΣ Α΄**). Σε περίπτωση που υποβληθεί προσφορά από σύμπραξη δικηγορικών γραφείων ή/και εταιρειών, κάθε μέλος αυτής πρέπει να αναφέρει στον ΦΑΚΕΛΟ Α’ χωριστά τα έργα στα οποία έχει συμμετάσχει.

* 1. **Ομάδα Έργου:** Η προσφορά θα πρέπει να περιέχει υποχρεωτικά την προτεινόμενη σύνθεση της ομάδας έργου και τη δομή αυτής, περιλαμβανομένης της εξειδικευμένης εμπειρίας εκάστου των μελών της ομάδας που θα χειριστούν τα Έργα, σύμφωνα με τα οριζόμενα στον όρο 4.1. ανωτέρω. Η ομάδα έργου πρέπει να απαρτίζεται τουλάχιστον από πέντε (5) μέλη. Ειδικότερα, η προτεινόμενη ομάδα έργου πρέπει να αποτελείται από (α) τουλάχιστον έναν (1) δικηγόρο που να διαθέτει τουλάχιστον εικοσαετή (20) εμπειρία, ο οποίος θα ορίζεται ως «Επικεφαλής» (Team Leader) της ομάδας έργου και ο οποίος δεν θα δύναται να αντικατασταθεί κατά τη διάρκεια των Έργων, χωρίς την προηγούμενη γραπτή συναίνεση της ΕΕΣΥΠ και (β) δύο (2) δικηγόρους που να διαθέτουν τουλάχιστον δεκαπενταετή (15) εμπειρία (για τους σκοπούς της παρούσας αναφερόμενοι ως «Ανώτεροι Συνεργάτες»). Οι ενδιαφερόμενοι πρέπει να διαθέτουν επίσης έμπειρο προσωπικό με κατάλληλη εξειδίκευση και υποδομή για την οργάνωση και διαχείριση των Έργων. Η προσφορά θα πρέπει να περιέχει βιογραφικό σημείωμα για κάθε ένα από τα μέλη της ομάδας έργου. Επιπλέον, η προσφορά θα περιλαμβάνει έναν κατάλογο με όλα τα έργα από τα οποία αποδεικνύεται η εμπειρία των μελών της ομάδας έργου, με σαφή επισήμανση ποια μέλη της ομάδας συμμετείχαν σε κάθε έργο από αυτά και με ποια συνεισφορά έκαστο μέλος (**ΦΑΚΕΛΟΣ B’**).
  2. **Μεθοδολογική Προσέγγιση:** Οι ενδιαφερόμενες δικηγορικές εταιρίες και δικηγορικά γραφεία (ή και τυχόν συμπράξεις) θα υποβάλουν στην προσφορά τους μια συνοπτική περιγραφή της προτεινόμενης προσέγγισης των Έργων, εξειδίκευση των κρίσιμων, κατά την άποψή τους, θεμάτων για έκαστο Έργο, τη μεθοδολογία που προτίθενται να εφαρμόσουν, καθώς και τα αντίστοιχα παραδοτέα περιλαμβανομένου ενός ενδεικτικού χρονοδιαγράμματος (**ΦΑΚΕΛΟΣ Γ’**).
  3. **Μέγιστος Προϋπολογισμός αμοιβής**: Η προσφορά θα περιλαμβάνει τους οικονομικούς όρους συνεργασίας για τα προς ανάθεση Έργα και ειδικότερα: (α) αναλυτική ωριαία αμοιβή ανά κατηγορία συνεργάτη σύμφωνα με την διάκριση υπό τον όρο 4.2 και (β) μέγιστη προτεινόμενη συνολική αμοιβή για την παροχή των υπηρεσιών και για τα δύο Έργα ( (**ΦΑΚΕΛΟΣ Δ’**).
  4. Οι ενδιαφερόμενες δικηγορικές εταιρίες και δικηγορικά γραφεία και ατομικώς οι συνεργάτες τους που περιλαμβάνονται στην προτεινόμενη ομάδα έργου θα πρέπει να δηλώσουν υπεύθυνα ότι δεν βρίσκονται σε κατάσταση σύγκρουσης συμφερόντων αναφορικά με τις Υπηρεσίες και τα Έργα κατά τον χρόνο υποβολής της Προσφοράς και ότι ο εν λόγω περιορισμός θα ισχύει και καθ’ όλη τη διάρκεια της συμβατικής σχέσης με την ΕΕΣΥΠ σύμφωνα με το **Παράρτημα Ι**. Οι συγκεκριμένες δηλώσεις πρέπει να περιλαμβάνονται στο Φάκελο Β’ της προσφοράς
  5. Όλα τα προσόντα υπό 4.1 – 4.5 στοιχεία ανωτέρω πρέπει να ικανοποιούνται. Υποψήφιοι που δεν υποβάλλουν πλήρεις φακέλους με τα απαιτούμενα υπό 4.1 – 4.5 στοιχεία θα αποκλείονται από τη διαδικασία επιλογής.
  6. Ο Νομικός Σύμβουλος οφείλει να τηρεί τις υποχρεώσεις που απορρέουν από τον νόμο 3049/2002 και ιδίως τους κανόνες δεοντολογίας του επαγγέλματός του και το επαγγελματικό απόρρητο, ακόμη και μετά το πέρας της συνεργασίας του με την ΕΕΣΥΠ.

1. **Διαδικασία Επιλογής & Ανάθεσης**
   1. Η ανάθεση θα γίνει κατά τις διατάξεις του Κανονισμού Αναθέσεων, όπως ισχύουν κατά τον χρόνο δημοσίευσης της παρούσας Πρόσκλησης.
   2. Οι υποψήφιοι θα αξιολογηθούν και θα βαθμολογηθούν σύμφωνα με τον κατωτέρω πίνακα. Η σύμβαση θα κατακυρωθεί στον υποψήφιο που θα συγκεντρώσει την υψηλότερη βαθμολογία (ο **«Προτιμητέος Ανάδοχος»**). Η ΕΕΣΥΠ έχει δικαίωμα να ανακηρύξει τον υποψήφιο που θα συγκεντρώσει τη δεύτερη υψηλότερη βαθμολογία ως επιλαχόντα (ο **«Επιλαχών Ανάδοχος»**).
   3. Οι προσφορές των υποψηφίων θα αξιολογηθούν στη βάση των ακολούθων κριτηρίων και της αντίστοιχης στάθμισης τους:

|  |  |
| --- | --- |
| **Κριτήριο** | **Στάθμιση** |
| **Προηγούμενη Εμπειρία & Εξειδίκευση (ΦΑΚΕΛΟΣ Α΄)** | **35%** |
| **Προτεινόμενη Ομάδα Έργου (ΦΑΚΕΛΟΣ Β΄)** | **35%** |
| **Μεθοδολογική Προσέγγιση (ΦΑΚΕΛΟΣ Γ¨)** | **10%** |
| **Προτεινόμενη Αμοιβή (ΦΑΚΕΛΟΣ Δ΄)** | **20%** |
| Σταθμισμένη Ωριαία Χρέωση | 20% |
| **Σύνολο** | **100%** |

Η **Σταθμισμένη Ωριαία Χρέωση** υπολογίζεται βάσει των ωριαίων χρεώσεων ανά επίπεδο προσόντων/εμπειρίας των νομικών συμβούλων/δικηγόρων που συμμετέχουν στην ομάδα έργου που προτείνεται από τον υποψήφιο σύμφωνα με τα οριζόμενα στον όρο 4.2. και των αντίστοιχων συντελεστών βαρύτητας, σύμφωνα με τον κάτωθι πίνακα:

|  |  |
| --- | --- |
| **Επίπεδο Προσόντων - Εμπειρίας** | **% Βαρύτητα** |
| Επικεφαλής Έργου | 45% |
| Ανώτερος Συνεργάτης | 35 % |
| Συνεργάτης | 20 % |

Οι συντελεστές βαρύτητας αντανακλούν την αναμενόμενη συμμετοχή των δικηγόρων ανά επίπεδο προσόντων/εμπειρίας.

Η σταθμισμένη Ωριαία Χρέωση υπολογίζεται εφαρμόζοντας τον ακόλουθο μαθηματικό τύπο:

**Σταθμισμένη Ωριαία Χρέωση = [(ωριαία χρέωση για Εταίρο x 45%) + (ωριαία χρέωση για ανώτερο συνεργάτη x 35%) + (ωριαία χρέωση για συνεργάτη x 20%)]**

* 1. Η ΕΕΣΥΠ δύναται να ζητήσει οποιαδήποτε διευκρίνιση, επιπλέον πληροφόρηση ή τροποποίηση στις κατατεθείσες προσφορές, όπως απαιτηθεί.
  2. Οι ενδιαφερόμενοι θα πρέπει να υποβάλουν την προσφορά τους, που θα περιλαμβάνει σωρευτικά τους ΦΑΚΕΛΟΥΣ Α΄, Β΄, Γ΄, Δ΄, τις υπεύθυνες δηλώσεις περί μη συνδρομής σύγκρουσης συμφερόντων (no conflict of interest) καθώς και κάθε άλλο συνοδευτικό έγγραφο που αποδεικνύει την ζητούμενη επαγγελματική εμπειρία του γραφείου/εταιρείας και των επιμέρους μελών της προτεινόμενης ομάδας έργου
  3. είτε με μήνυμα ηλεκτρονικού ταχυδρομείου στη διεύθυνση: <mailto:tender@hraf.gr> (υπόψη κας Χρυσούλας Ραλλιά), με την ένδειξη **«ΜΑΡΚΟΠΟΥΛΟ ΚΑΙ ΣΑΜΠΑΡΙΖΑ ΥΠΟΒΟΛΗ ΠΡΟΣΦΟΡΩΝ ΓΙΑ ΝΟΜΙΚΟ ΣΥΜΒΟΥΛΟ»**. Σημειώνεται ότι το μέγιστο αποδεκτό μέγεθος κάθε ηλεκτρονικού μηνύματος είναι 8ΜΒ, τα επισυναπτόμενα αρχεία δεν θα πρέπει να είναι συμπιεσμένα (.zip) και η ονομασία τους δεν θα πρέπει να ξεπερνά τους είκοσι (20) χαρακτήρες.
  4. είτε ανεβάζοντας (upload) τα αρχεία σε φάκελο που θα δημιουργήσει το Ταμείο, γνωστοποιώντας στη διεύθυνση [tender@hraf.gr](mailto:tender@hraf.gr) την ηλεκτρονική διεύθυνση αλληλογραφίας (e‐mail address) του υπευθύνου, μέχρι και 48 ώρες πριν από την καταληκτική προθεσμία του διαγωνισμού, ώστε να του αποσταλούν οδηγίες και κωδικοί πρόσβασης για το «ανέβασμα» (upload) του υλικού της προσφοράς (μέγιστο συνολικό μέγεθος αρχείων 15GΒ).
  5. Ο Φάκελος Δ’ θα πρέπει, επί ποινή αποκλεισμού του συνόλου της προσφοράς, να υποβληθεί προστατευμένος με κωδικό πρόσβασης (password). Μετά την αξιολόγηση των Φακέλων Α’, Β’ και Γ΄, και υπό την προϋπόθεση ότι έχουν προσκομιστεί οι υπεύθυνες δηλώσεις περί μη συνδρομής σύγκρουσης συμφερόντων, οι υποψήφιοι που κριθούν ότι πληρούν τις προϋποθέσεις της παραγράφου 4.1 έως 4.5. θα κληθούν με μήνυμα ηλεκτρονικού ταχυδρομείου να αποστείλουν τον κωδικό πρόσβασης (password) του Φακέλου Δ΄. Οι υποψήφιοι που δεν πληρούν τις ανωτέρω προϋποθέσεις θα ενημερώνονται ομοίως. Οι υποψήφιοι, μετά από πρόσκληση της ΕΕΣΥΠ θα αποστείλουν τον κωδικό πρόσβασης και θα πρέπει ανταποκριθούν στον χρόνο που θα τους έχει ταχθεί. Μετά την αξιολόγηση του Φακέλου Δ΄ οι υποψήφιοι θα ενημερώνονται για το αποτέλεσμα της της διαγωνιστικής διαδικασίας.
  6. Προσφορές δύναται να υποβληθούν μέχρι και τη **Πέμπτη 19 Ιουνίου 2025**, **ώρα 16:00 Αθήνας**. Προσφορές που υποβάλλονται μετά το πέρας της παραπάνω προθεσμίας δεν θα γίνονται δεκτές και δεν θα αξιολογούνται.
  7. Η ΕΕΣΥΠ διατηρεί το δικαίωμα να προβεί σε συζητήσεις και διαπραγματεύσεις με τον υποψήφιο που θα συγκεντρώσει τη μεγαλύτερη βαθμολογία για τη βελτίωση της οικονομικής προσφοράς του, πριν από την τελική ανάθεση της σύμβασης.
  8. Η ανάθεση των Έργων ολοκληρώνεται με την υπογραφή της σχετικής σύμβασης με τον Νομικό Σύμβουλο.
  9. Η ΕΕΣΥΠ, κατά την απόλυτη διακριτική του ευχέρεια, διατηρεί το δικαίωμα να αναθέσει τα Έργα στον Επιλαχόντα Ανάδοχο, σε περίπτωση που δεν υπογραφεί η σχετική σύμβαση με τον Προτιμητέο Ανάδοχο, εντός εύλογου χρονικού διαστήματος από την ανάδειξή του. Προς άρση οποιασδήποτε αμφιβολίας, η παράγραφος 5.8. ανωτέρω εξακολουθεί και εφαρμόζεται και στην εν λόγω περίπτωση.

1. **Γενικοί Όροι**
   1. Η παρούσα Πρόσκληση, οι προσφορές που θα υποβάλλουν οι υποψήφιοι και η σύμβαση που θα συναφθεί με τον Νομικό Σύμβουλο, ερμηνεύονται και διέπονται αποκλειστικά από το ελληνικό δίκαιο λαμβάνοντας υπόψη και τις επικρατούσες συνθήκες στη αγορά, την πρακτική της ΕΕΣΥΠ και την εσωτερική πολιτική του, συμπεριλαμβανομένων των όρων και προϋποθέσεων που είναι συνήθεις στις εκάστοτε συναλλαγές.
   2. Οι ενδιαφερόμενοι αποδέχονται την πολιτική εξόδων της ΕΕΣΥΠ και την εφαρμογή του Κανονισμού Εξόδων της ΕΕΣΥΠ για την πληρωμή εξόδων προς τους συμβούλους, που παρέχουν υπηρεσίες αξιοποίησης.
   3. Η ΕΕΣΥΠ, οι διευθυντές, εργαζόμενοι και το κάθε είδους προσωπικό του Υπερταμείου ή οι προστηθέντες αυτού, καθώς και οι σύμβουλοι της ΕΕΣΥΠ δεν υπέχουν καμία ευθύνη ή υποχρέωση αποζημίωσης αναφορικά με οποιοδήποτε σφάλμα, παράληψη ή λανθασμένη δήλωση της παρούσας Πρόσκλησης. Κατά της ΕΕΣΥΠ και των προσώπων που αναφέρονται ανωτέρω ουδέν πρόσωπο αποκτά, για οποιοδήποτε λόγο ή αιτία, οποιοδήποτε δικαίωμα για αποζημίωση ή άλλη αξίωση από την παρούσα Πρόσκληση ή/και από την συμμετοχή του στην διαδικασία που περιγράφεται στο παρόν έγγραφο.
   4. Η ΕΕΣΥΠ διατηρεί την πλήρη διακριτική ευχέρεια να ακυρώσει, αναστείλει, τροποποιήσει ή αναβάλει την παρούσα διαδικασία, χωρίς καμία προηγούμενη ενημέρωση ή άλλη προειδοποίηση, καθώς και να διακόψει οποιεσδήποτε διαπραγματεύσεις ή συνομιλίες σε οποιοδήποτε χρονικό σημείο κι αν βρίσκεται η διαδικασία, χωρίς οποιαδήποτε περαιτέρω ευθύνη έναντι οποιουδήποτε συμμετέχοντα ή / και τρίτου.
   5. Κάθε διαφορά που απορρέει από ή σε σχέση με την παρούσα Πρόσκληση Υποβολής Προσφοράς, συμπεριλαμβανομένων των Προσφορών που υποβάλλουν οι συμμετέχοντες, και η σύμβαση που θα συναφθεί με τον Νομικό Σύμβουλο, υπάγονται στην αποκλειστική δικαιοδοσία των καθ’ ύλην αρμοδίων δικαστηρίων της Αθήνας, Ελλάδα.

**ΠΑΡΑΡΤΗΜΑ Ι**

**ΕΝΗΜΕΡΩΣΗ ΓΙΑ ΤΗΝ ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

1. **ΕΝΗΜΕΡΩΣΗ**

Η Ελληνική Εταιρεία Συμμετοχών και Περιουσίας Α.Ε. (**«ΕΕΣΥΠ»** ή **«Υπερταμείο»**), που εδρεύει στην Αθήνα, οδός Καραγιώργη Σερβίας αρ. 4, ΤΚ 105 62, τηλ. +30 210 3274400, e-mail: [info@hraf.gr](mailto:info@hraf.gr), υπό την ιδιότητά του ως υπεύθυνος επεξεργασίας αναφορικά με τα δεδομένα προσωπικού χαρακτήρα που συλλέγονται και υπόκεινται σε επεξεργασία στο πλαίσιο της παρούσας Πρόσκλησης Υποβολής Προσφορών, ενημερώνει σύμφωνα με τις προβλέψεις της εθνικής και ευρωπαϊκής νομοθεσίας για την επεξεργασία δεδομένων προσωπικού χαρακτήρα και ιδίως του Γενικού Κανονισμού Προστασίας Προσωπικών Δεδομένων του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων (ΕΕ) 2016/679 - ΓΚΠΔ) και του Ν.4624/2019, το φυσικό πρόσωπο που υπογράφει την προσφορά ως Υποψήφιος ή ως νόμιμος εκπρόσωπος ενός Υποψήφιου νομικού προσώπου, ότι το Υπερταμείο ή και τρίτα μέρη, στο όνομα και για λογαριασμό του, θα επεξεργάζονται τα ακόλουθα δεδομένα προσωπικού χαρακτήρα:

**Α. Είδος και πηγή δεδομένων**

Τα δεδομένα προσωπικού χαρακτήρα που ζητούνται με την παρούσα Πρόσκληση Υποβολής Προσφορών και τα οποία θα υποβληθούν την ΕΕΣΥΠ στο πλαίσιο του παρόντος διαγωνισμού από το φυσικό πρόσωπο, το οποίο είναι το ίδιο Υποψήφιος ή ο νόμιμος εκπρόσωπος του Υποψηφίου νομικού προσώπου (όπως ενδεικτικά τα ακόλουθα: ονοματεπώνυμο, στοιχεία επικοινωνίας, ηλικία, ιστορικό απασχόλησης, συμπεριλαμβανομένων των τίτλων εργασίας και των εταιρικών επωνυμιών, πληροφορίες εκπαίδευσης, προσωπικά στοιχεία που εμπεριέχονται στα βιογραφικά του προσωπικού του Υποψηφίου καθώς και στοιχεία του Νόμιμου Εκπροσώπου του Υποψηφίου που υπογράφει/υποβάλλει την προσφορά κ.λπ.).

**Β. Σκοπός επεξεργασίας – Νόμιμη βάση επεξεργασίας**

Σκοπός της επεξεργασίας είναι η αξιολόγηση της υποβληθείσας Προσφοράς, η εφαρμογή της σύμβασης που θα υπογραφεί με τον Νομικό Σύμβουλο, η προάσπιση των δικαιωμάτων της ΕΕΣΥΠ και η εν γένει ασφάλεια και προστασία των συναλλαγών, η εκπλήρωση των εκ του νόμου υποχρεώσεων του Υπερταμείου. Τα δεδομένα ταυτοπροσωπίας και επικοινωνίας θα χρησιμοποιηθούν από το Υπερταμείο αποκλειστικά για την ενημέρωση του Υποψηφίου σχετικά με την αξιολόγηση της υποβληθείσας προσφοράς. Νόμιμες βάσεις για την επεξεργασία προσωπικών δεδομένων από το Υπερταμείο, είναι η εκπλήρωση των εκ του νόμου υποχρεώσεων του Υπερταμείου (ΓΚΠΔ άρθρο 6 παρ.1’γ), η εκτέλεση των συμβατικών υποχρεώσεων του Υπερταμείου (ΓΚΠΔ άρθρο 6 παρ.1΄β) και το έννομο συμφέρον του Υπερταμείου (ΓΚΠΔ άρθρο 6 παρ.1’ στ).

**Γ. Αποδέκτες των δεδομένων**

Αποδέκτες των ανωτέρω (υπό Α) δεδομένων είναι:

Το αρμόδιο προσωπικό της ΕΕΣΥΠ.

Σύμβουλοι στους οποίους το Υπερταμείο αναθέτει την εκτέλεση συγκεκριμένων ενεργειών στο πλαίσιο της ως άνω Πρόσκλησης, υπό τον όρο της τήρησης σε κάθε περίπτωση του απορρήτου και των διατάξεων του ΓΚΠΔ.

Δημόσιοι φορείς ή/και δικαστικές αρχές, στο πλαίσιο των αρμοδιοτήτων τους.

**ΙΙ. ΧΡΟΝΟΣ ΤΗΡΗΣΗΣ**

Τα δεδομένα της παρ. Α ανωτέρω θα διατηρούνται για χρονικό διάστημα είκοσι (20) ετών από τη λήξη της σύμβασης που θα υπογραφεί με τον Νομικό Σύμβουλο με οποιονδήποτε τρόπο. Σε περίπτωση μη σύναψης σύμβασης, τα δεδομένα θα τηρούνται από την ΕΕΣΥΠ για χρονικό διάστημα πέντε (5) ετών. Μετά τη λήξη των ανωτέρω περιόδων, τα προσωπικά δεδομένα θα καταστρέφονται/διαγράφονται με ασφάλεια.

**ΙΙΙ. ΑΣΚΗΣΗ ΔΙΚΑΙΩΜΑΤΩΝ**

Σύμφωνα με τις διατάξεις του ΓΚΠΔ, τα φυσικά πρόσωπα έχουν τα ακόλουθα δικαιώματα: α) πρόσβασης και ενημέρωσης, (β) διόρθωσης, (γ) διαγραφής, (δ) περιορισμού της επεξεργασίας, (ε) εναντίωσης στην επεξεργασία των προσωπικών του δεδομένων , περιλαμβανομένης της εναντίωσης στην αυτοματοποιημένη λήψη αποφάσεων στην κατάρτιση προφίλ, (στ) φορητότητας. Για την άσκηση των ανωτέρω δικαιωμάτων τα φυσικά πρόσωπα μπορούν να απευθύνονται εγγράφως στο Υπερταμείο (e-mail: [dpo@hraf.gr](mailto:dpo@hraf.gr)). Το Υπερταμείο λαμβάνει όλα τα δυνατά μέτρα για την ικανοποίηση των αιτημάτων μέσα σε εύλογο χρονικό διάστημα και το αργότερο ένα (1) μήνα το οποίο μπορεί να παραταθεί κατά δύο επιπλέον μήνες εάν το αίτημα είναι περίπλοκο ή υπάρχει μεγάλος αριθμός αιτημάτων, ενημερώνοντας το υποκείμενο των δεδομένων σχετικά με την καθυστέρηση εντός ενός (1) μηνός από την παραλαβή της αιτήματος.

Το Υπερταμείο μπορεί να απορρίψει αίτημα διαγραφής των προσωπικών δεδομένων εάν η διατήρησή τους είναι απαραίτητη για τη συμμόρφωση με νομική υποχρέωση, για την εκπλήρωση καθήκοντος που επιτελείται προς το δημόσιο συμφέρον, για λόγους αρχειοθέτησης προς το δημόσιο συμφέρον ή για τη σύσταση, άσκηση ή υπεράσπιση νομικών αξιώσεων ή αξιώσεων τρίτων.

Η άσκηση των ως άνω δικαιωμάτων δεν απαλλάσσει τον Υποψήφιο από τις υποχρεώσεις που φέρει λόγω συμμετοχής του στον παρόντα διαγωνισμό.

**ΙV. ΥΠΟΧΡΕΩΣΕΙΣ ΤΟΥ ΥΠΕΡΤΑΜΕΙΟΥ**

Το Υπερταμείο έχει υποχρέωση να λαμβάνει κάθε εύλογο τεχνικό και οργανωτικό μέτρο για τη διασφάλιση του απόρρητου και της ασφάλειας της επεξεργασίας των δεδομένων και της προστασίας τους από τυχαία ή αθέμιτη καταστροφή, τυχαία απώλεια, αλλοίωση, απαγορευμένη διάδοση ή πρόσβαση από οποιονδήποτε και κάθε άλλης μορφή αθέμιτη επεξεργασία.

**ΠΑΡΑΡΤΗΜΑ Ι**

### **ΥΠΕΥΘΥΝΗ ΔΗΛΩΣΗ**

### **(άρθρο 8 Ν.1599/1986)**

Η ακρίβεια των στοιχείων που υποβάλλονται με αυτή τη δήλωση μπορεί να ελεγχθεί με βάση το αρχείο άλλων υπηρεσιών (άρθρο 8 παρ. 4 Ν. 1599/1986)

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| ΠΡΟΣ(1): | ΕΛΛΗΝΙΚΗ ΕΤΑΙΡΕΙΑ ΣΥΜΜΕΤΟΧΩΝ ΚΑΙ ΠΕΡΙΟΥΣΙΑΣ ΑΕ | | | | | | | | | | | | | |
| Ο – Η Όνομα: |  | | | | | Επώνυμο: | | |  | | | | | |
| Όνομα και Επώνυμο Πατέρα: | | | |  | | | | | | | | | | |
| Όνομα και Επώνυμο Μητέρας: | | | |  | | | | | | | | | | |
| Ημερομηνία γέννησης(2): | | | |  | | | | | | | | | | |
| Τόπος Γέννησης: | | | |  | | | | | | | | | | |
| Αριθμός Δελτίου Ταυτότητας: | | | |  | | | Τηλ: | |  | | | | | |
| Τόπος Κατοικίας: | |  | | | Οδός: |  | | | | | Αριθ: |  | ΤΚ: |  | |
| Αρ. Τηλεομοιοτύπου (Fax): | | |  | | | | | Δ/νση Ηλεκτρ. Ταχυδρομείου  (Εmail): | |  | | | | |
| Με ατομική μου ευθύνη ως νόμιμος εκπρόσωπος της ενδιαφερόμενης δικηγορικής εταιρείας με την επωνυμία..../ ως μέλος της ομάδας έργου και γνωρίζοντας τις κυρώσεις (3), που προβλέπονται από τις διατάξεις της παρ. 6 του άρθρου 22 του Ν. 1599/1986, δηλώνω ότι:  Η ενδιαφερόμενη δικηγορική εταιρεία δεν βρίσκεται / Ατομικώς εγώ δεν βρίσκομαι σε κατάσταση σύγκρουσης συμφερόντων αναφορικά με τις Υπηρεσίες και τα Έργα, όπως εξειδικεύονται στην από .......... Πρόσκληση Υποβολής Προσφορών για την πρόσληψη Νομικού Συμβούλου της ΕΕΣΥΠ αναφορικά με το σχεδιασμό και την υλοποίηση των δύο διαγωνιστικών διαδικασιών αξιοποίησης α) του Ολυμπιακού Ιππικού Κέντρου στο Μαρκόπουλο Αττικής και β) της έκτασης στη Σαμπαριζα Θερμησίας, Δήμου Ερμιονίδας στην Περιφερειακή Ενότητα Αργολίδας  κατά τον χρόνο υποβολής της Προσφοράς και ότι ο εν λόγω περιορισμός θα ισχύει και καθ’ όλη τη διάρκεια της συμβατικής σχέσης με την ΕΕΣΥΠ. | | | | | | | | | | | | |
| (4) | | | | | | | | | | | | |

Ημερομηνία: 20

Ο – Η Δηλ.

(Υπογραφή)

(1) Αναγράφεται από τον ενδιαφερόμενο πολίτη ή Αρχή ή η Υπηρεσία του δημόσιου τομέα, που απευθύνεται η αίτηση.

(2) Αναγράφεται ολογράφως.

(3) «Όποιος εν γνώσει του δηλώνει ψευδή γεγονότα ή αρνείται ή αποκρύπτει τα αληθινά με έγγραφη υπεύθυνη δήλωση του άρθρου 8 τιμωρείται με φυλάκιση τουλάχιστον τριών μηνών. Εάν ο υπαίτιος αυτών των πράξεων σκόπευε να προσπορίσει στον εαυτόν του ή σε άλλον περιουσιακό όφελος βλάπτοντας τρίτον ή σκόπευε να βλάψει άλλον, τιμωρείται με κάθειρξη μέχρι 10 ετών.

(4) Σε περίπτωση ανεπάρκειας χώρου η δήλωση συνεχίζεται στην πίσω όψη της και υπογράφεται από τον δηλούντα ή την δηλούσα.